Geen kommer oor Koeberg ná aardskuddingDie Koeberg-kernkragsentrale. (Argieffoto) Eskom het die publiek daarvan verseker dat daar geen kommer heers oor veiligheid by die Koeberg-kragsentrale buite Melkbosstrand naby Kaapstad ná Dinsdagoggend se ligte aardskudding van 3,5 nie. Die aardskudding het sowat het 50 km Wes-Suidwes van die kragsentrale voorgekom en hoewel dit by Koeberg gevoel kon word, is die kragsentrale egter só ontwerp om ŉ aardbewing van 7 te weerstaan, sê Eskom in ’n verklaring. “Die aardskudding van 3,4 is in terme van die Richter-skaal baie minder as 0,1% van wat Koeberg ontwerp is om veilig te weerstaan. Albei kernreaktors by Koeberg is op seismiese laers gebou, wat as skokbrekers dien.” Die kragsentrale het dus te midde van die aardskudding normaal bly funksioneer met slegs ŉ geringe toename in vibrasie op die turbine-aangedrewe voerwaterpompe op albei eenhede. “Die alarms van die kragsentrale se aardbewinginstrumentstelsel is nie geaktiveer nie aangesien die impak nie die drempel van die aanleg oorskry het nie, wat bevestig dat die skudding ver onder die ontwerpgrense van die kragstasie was.” Geen skade aan die kragsentrale is tydens die aardskudding aangerig nie. Maroela Media het vroeër berig die aardskudding het omstreeks 00:27, sowat 76 km noordwes van Kaapstad (41 km suid van Saldanha) plaasgevind. Volgens Volcano Discovery was die skudding klein genoeg om nie enige skade aan te rig nie en talle persone het ŉ effense skudding tot so ver as 100 km van die episentrum gevoel. Binne die eerste uur het meer as 1 000 persone reeds aangemeld dat hulle die skudding gevoel het, ŉ bevestiging dat dit oor ŉ groot deel van Kaapstad gevoel is.